د جنرال رازق د وژنې په اړه غبرګونونه
د پنجشنبې په ورځ (اکتوبر۱۸) په کندهار کې د والي په دفتر کې په یو برید کې امنیه قومندان جنرال رازق او د دغه ولایت د امنیت مشر عبدالمومن حسین خیل ووژل شول.
والي ژوبل شوی دی او چاروکي وايي تر درملنې لاندې دی. طالبان ادعا کوي چې برید دوی کړی دی. ولسمشر غني د افغانستان په ملي راډیو تلویزون کې په خپلې وینا کې وویل دا یوه دردوونکې پېښه وبلله او وویل چې د افغانستان د دفاع وزیر، د ملي امنیت مشر او یو شمېر کمانډو ځواکونه کندهار ته ځي چې امنیتي حالت وارزوي. اجرايي رئیس عبدالله عبدالله ویلي دي چې د جنرال رازق وژل کېدل یوه نه جبرانېدونکې پېښه ده. د افغانسان د ملي امنیت دوو پخوانیو مشرانو امرالله صالح او رحمت الله نبيل هم دا پېښه غندلې ده او جنرال رازق یې د هېواد رښتینی او زوړر سرتېری یاد کړی دی. د بلخ مخکني والي عطا محمد نور دا پېښه یوه توطیه بللې ده. هغه په خپل فیسبوک کې لیکلي دي چې څنګه امکان لري د ولایت په ودانۍ کې دننه دې داسې یوه پېښه وشي. د دې تر څنګ جنرال رازق ته ځینو افغانانو په دري او پښتو کې مرثیې او شعرونه هم لیکلي د ي. په شعرونه کې د هغه میړانه ستایل شوې او د هغه وژل لویه ضایعه بلل شوې ده. پر افغان چارواکو سربېره د هند لومړي وزیر نریندرا مودي هم په دې پېښې خواشيني ښولې ده. د هغه دفتر په ټویټر کې دا یو ډارن برید بللی دی او ویلي دي چې هند به د افغانستان له خلکو سره ولاړ وي. د پاکستان پوځ هم دا پېښه غندلې ده. د پوځ ویاند اصف غفور په خپل ټویټر کې هیله ښودلې ده چې په افغانستان کې روان جنګ ختم شي او امنیت راشي. هغه د افغانستان امنیت د افغانستان د سیمې له ثبات سره تړلی بللی دی. د افغانستان د کورنیو چارو وزارت وایي برید د افغان او بهرنیو چارواکو له غونډې وروسته شوی دی. وايي برید له کومې لفظي شخړې پرته شوې ده او په اړه یې تحقیقات روان دي. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.